BEGRUNDELSE

1.BAGGRUND FOR FORSLAGET

•Forslagets begrundelse og formål

Bilag A og B er afgørende for fastlæggelsen af anvendelsesområdet for Europa-Parlamentets og Rådets forordning (EU) 2015/848 af 20. maj 2015 om insolvensbehandling. De indeholder en udtømmende liste over de insolvensbehandlinger og insolvensbehandlere i medlemsstaternes lovgivning, som forordningen finder anvendelse på. Det er derfor yderst vigtigt, at disse bilag regelmæssigt ajourføres for at afspejle den reelle retlige situation i medlemsstaterne.

Ifølge forordningens artikel 1, stk. 1, artikel 2, nr. 4, og betragtning 9 anses nationale procedurer kun for at være "insolvensbehandling" i forordningens forstand, hvis de er opført i bilag A hertil. På samme måde fremgår det af forordningens artikel 2, nr. 5), og betragtning 21, at de personer og organer, der henhører under den i forordningen fastsatte definition af "insolvensbehandler", er opført i bilag B.

I oktober 2020 meddelte Nederlandene Kommissionen, at der for nylig var foretaget ændringer af den nationale insolvenslovgivning og indført en ny forebyggende insolvensordning samt nye former for insolvensbehandlere. Dette blev i december 2020 efterfulgt af meddelelser fra Italien, Litauen, Cypern og Polen.

Kommissionen har omhyggeligt gennemgået meddelelserne fra de pågældende medlemsstater for at sikre overensstemmelse med kravene i forordningen.

Forordning (EU) 2015/848 bør derfor ændres.

•Sammenhæng med de gældende regler på samme område

Forordning (EU) 2015/848 er en vigtig retsakt, der indgår i det civilretlige samarbejde på EU-plan. En effektiv behandling af grænseoverskridende konkurser i relation til debitorer, der har centret for deres hovedinteresser i en medlemsstat, kræver, at anvendelsesområdet for forordningen afspejler de nationale insolvensreglers aktuelle indhold. Dette forslag har til formål at sikre, at anvendelsesområdet for forordningen tilpasses medlemsstaternes aktuelle insolvensretlige ramme på tidspunktet for forordningens anvendelse. Ved Europa-Parlamentets og Rådets direktiv (EU) 2019/1023 af 20. juni 2019 om rammer for forebyggende rekonstruktion, gældssanering og udelukkelse og om foranstaltninger med henblik på mere effektive procedurer for rekonstruktion, insolvensbehandling og gældssanering og om ændring af direktiv (EU) 2017/1132 (rekonstruktions- og insolvensdirektivet) fastsættes der minimumsstandarder både for forebyggende rekonstruktionsprocedurer til gavn for skyldnere i finansielle vanskeligheder, når der er sandsynlighed for insolvens, og for procedurer, der fører til gældssanering af svært gældstyngede iværksættere og giver dem mulighed for at påbegynde en ny aktivitet. Nationale insolvensbehandlinger til gennemførelse af dette direktiv kan falde ind under anvendelsesområdet for forordning (EU) 2015/848, hvis de opfylder forordningens krav vedrørende nationale insolvensbehandlinger og er opført i bilag A til forordningen.

•Sammenhæng med Unionens politik på andre områder

Forordningen spiller en vigtig støttende rolle for etableringsfriheden, for den frie udveksling af tjenesteydelser og for den frie bevægelighed for personer.

2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET

•Retsgrundlag

Forslaget har hjemmel i artikel 81, stk. 2, litra a), c) og f), i traktaten om Den Europæiske Unions funktionsmåde.

•Nærhedsprincippet (for områder, der ikke er omfattet af enekompetence)

Forordning (EU) 2015/848 hører under Den Europæiske Unions delte kompetence. Forordning (EU) 2015/848 indeholder et omfattende sæt regler, der finder direkte anvendelse på de grænseoverskridende insolvensbehandlinger, der er omhandlet i bilag A, og på de former for insolvensbehandlere, der er omhandlet i bilag B.

Med det foreliggende forslag ændres disse bilag imidlertid kun for nøjagtigt at angive indholdet af de nationale meddelelser og for at tilpasse de bilag, der indeholder listerne over nationale procedurer og former for insolvensbehandlere på området. Disse ændringer berører ingen af de forpligtelser og regler, der er fastsat i selve forordningen.